……….…………………

……………………. 2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** |  **ОДОБРИЛ,** **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:****РУМЕН ПОРОЖАНОВ** |

**ДОКЛАД**

от Атанас Добрев – заместник-министър на земеделието, храните и горите

**Относно:** Проект на Наредба за изменение и допълнение на Наредба № 21 от 12 ноември 2012 г. за условията и реда за определяне, одобряване, регистрация и отмяна на източниците от горската семепроизводствена база, събирането и добива на горски репродуктивни материали, тяхното окачествяване, търговия и внос

**УВАЖАЕМИ ГОСПОДИН МИНИСТЪР,**

На основание чл. 95, ал. 2, т. 2 от Закона за горите внасям за одобрение проект на Наредба за изменение и допълнение на Наредба № 21 от 12 ноември 2012 г. за условията и реда за определяне, одобряване, регистрация и отмяна на източниците от горската семепроизводствена база, събирането и добива на горски репродуктивни материали, тяхното окачествяване, търговия и внос.

Проектът на наредба е изготвен от работна група назначена със заповед № 723/31.07.2018 г. на изпълнителния директор на Изпълнителна агенция по горите. Основните изменения и допълнения, които се правят в Наредба № 21, са следните:

 1. В чл. 1, 2 и 3 се въвежда Схемата за сертификация на горски репродуктивен материал (ГРМ) предназначен за международна търговия към Организацията за икономическо сътрудничество и развитие (ОИСР). България официално се присъедини към Схемата на 19 март 2018 г. и е необходимо регламентиране на правилата за търговия, въвеждането на основен сертификат за идентификация на ГРМ и етикет, придружаващ партидите/опаковките при търговия със страни-членки на ОИСР.

2. С § 5 се предлага изменение на чл. 16 в три насоки. Разпоредбата на ал. 2 се редактира с цел прецизиране на текста като се заличават Опитна станция за бързорастящи горскодървесни видове - Свищов и Тополово стопанство - Пазарджик предвид факта, че посочените специализирани териториални звена към Изпълнителна агенция по горите са закрити. Алинея 3 се изменя с оглед на обстоятелството, че паспортите на базовите източници на практика се изготвят от Горските семеконтролни станции (ГСС), които администрират регистъра на горската семепроизводствена база. В ал. 11, която регламентира съдържанието на досието на горската семепроизводствена база са добавени и таксационните описания на насаждението, които следва да са неразделна част от него.

3. Съгласно действащата разпоредба на чл. 19, ал. 2, при изготвяне на горскостопанските планове и програми, одобрените и регистрирани базови източници - семепроизводствени насаждения и семепроизводствени градини, както и клонове и клонови колекции с площ над 1 дка, извън горските разсадници се обособяват в самостоятелни подотдели. С § 7 се предлага думите „извън горските разсадници“ да се заличат, поради наличието на случаи, в които семепроизводствени градини са създадени в горски разсадници и трябва да бъдат обособени в отделни подотдели при горскостопанското планиране.

4. Създава се член 29а, който регламентира създаването на насаждения за динамична генетична консервация. Предложената разпоредба е във връзка с проведената през 2015 г. Седма министерска конференция за опазване на горите в Европа и ратифицираната от България Втора министерска резолюция „Защита на горите в променяща се околна среда“, където в т. 12 е предвидено подпомагане прилагането на национално ниво на стратегии и насоки за динамична консервация и подходящо използване на горските генетични ресурси във връзка с променящите се климатични условия.

5. В чл. 32, ал. 2 се създава изречение второ, с което се въвежда срок за уведомяване на контролиращите органи преди извършване на производство на ГРМ. Предложението е с оглед подобряване на организацията на процеса по контрол на производството на изходни материали.

6. В чл. 54, ал. 1 се заличават специализираните териториални звена на ИАГ, които са закрити и се добавя търговията с трети - страни членки на ОИСР. В изпълнение на Решение № 704 от 5 октомври 2018 г. на Министерския съвет на Република България за приемане на мерки за трансформация на модела на административно обслужване, в ал. 4 изискуемите документи за професионална ангажираност са заменени с информация за документите. Срокът в ал. 8 се променя от 14-дневен на 30-дневен, с оглед служебното снабдяване на документите, доказващи професионална ангажираност на заявителя, а срокът в ал. 10 се намалява от 30-дневен на 7-дневен. С нова т. 6 в ал. 12 се добавя Схемата на ОИСР. Изменението в ал. 16 е във връзка с Решение № 704 от 5.10.2018 г. на Министерския съвет, с оглед отпадането на изискването за представяне на документи, с които компетентния орган може да се снабди по служебен път.

7. В чл. 55, ал.1 се коригира допусната техническа грешка в действащата наредба. Съгласно изменението в ал. 2 етикетът се разделя на две части – част А образец на етикет, който се използва при търговия със страни-членки на ЕС и се въвежда част Б при търговия с трети страни, на български и английски език (изискване на ОИСР).

8. В чл. 59 и чл. 65 се въвежда Схемата на ОИСР.

9. С § 14 се предлага изменение на чл. 69, ал. 1, съгласно което проверките на базовите източници се провеждат двукратно по време на действащия горскостопански план или програма, а не най-малко веднъж годишно, какъвто е настоящият текст. Целта е да се въведе по-голяма яснота и да се гарантира двукратната проверка на базовите източници, с оглед действието на горскостопанския план или програма.

10. Изменя се Приложение № 32 в съответствие със Схемата за горски семена и растения на ОИСР, като в Част А, т. 16 се добавя текстът „Брой дървета, от които е добит репродуктивния материал“, което е изискване на ОИСР при търговия със страни-членки на Схемата за горски семена и растения. При формиране номера на основния сертификат за идентификация е добавен образец от кодове и цифри за търговия със страни-членки на ОИСР, тъй като съгласно правилата на Схемата, абревиатурата на страната е три-буквен код по стандарт ISO 3166-1 alpha – 3, а при търговия със страни-членки на ЕС е възприет двубуквен код съгласно ISO 3166-1 alpha – 2.

11. В приложение № 33 се добавя ОИСР предвид факта, че същият документ се използва и за страни – членки на Схемата.

12. С § 16 се изменя Приложение № 35 към чл. 54, ал. 3 от Наредба № 21 в частта относно изискуемите документи във връзка с Решение № 704 от 5.10.2018 г. на Министерския съвет, като се предвижда да не се изискват копия на документи, които може да се получат по служебен път.

13. С § 19 се изменя Приложение № 36 към чл. 55, ал. 1 от Наредба № 21, като се изменят образците на етикет на партида (опаковка) репродуктивен материал при търговия със страни-членки на ЕС (Част А) и при търгови със страни – членки на ОИСР (Част Б).

Приемането на предложения акт няма да окаже въздействие върху държавния бюджет.

Проектът не е свързан с транспониране в националното законодателство на актове на Европейския съюз, поради което не е приложена таблица за съответствие с европейското право.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМИ ГОСПОДИН МИНИСТЪР,**

Предвид гореизложеното и на основание чл. 95, ал. 2, т. 2 от Закона за горите, моля да одобрите Наредба за изменение и допълнение на Наредба № 21 от 12 ноември 2012 г. за условията и реда за определяне, одобряване, регистрация и отмяна на източниците от горската семепроизводствена база, събирането и добива на горски репродуктивни материали, тяхното окачествяване, търговия и внос.

|  |  |
| --- | --- |
| **Приложениe:**  | 1. Проект на Наредба за изменение и допълнение на Наредба № 21 от 2012 г.;
2. Справка за отразяване на постъпилите становища;
3. Справка за проведената обществена консултация;
4. Постъпилите становища.
 |

С уважение,

**АТАНАС ДОБРЕВ**

*Заместник-министър на земеделието, храните и горите*